รวม3โรงพยาบาล
ตะลึง! 3 ยักษ์ธุรกิจโรงพยาบาล กรุงเทพ-พญาไท-เปาโลควบกิจการดันธุรกิจผงาดฟาดส่วนแบ่งตลาด 65% เพิ่มมูลค่าหุ้น
15 ธ.ค. 2553

ตะลึง! 3 ยักษ์ธุรกิจโรงพยาบาล กรุงเทพ-พญาไท-เปาโลควบกิจการดันธุรกิจผงาดฟาดส่วนแบ่งตลาด 65% เพิ่มมูลค่าหุ้น
รายงานข่าวจากวงการธุรกิจโรงพยาบาล เปิดเผยว่า วันที่ 15 ธ.ค.นี้ บริษัทกรุงเทพดุสิตเวชการ (BGH) หรือโรงพยาบาลกรุงเทพ รวมถึงบริษัทประสิทธิพัฒนา (PYT) ซึ่งดำเนินธุรกิจกลุ่มโรงพยาบาลพญาไท และโรงพยาบาลเปาโลจะมีการแถลงข่าวเรื่องการควบรวมกิจการกันโดยมีบริษัทหลักทรัพย์ (บล.) ภัทรเป็นที่ปรึกษาการเงิน
“ครั้งนี้เป็นการควบรวมกิจการของโรงพยาบาลครั้งใหญ่และเป็นการควบรวมโรงพยาบาลระดับเกรด A ด้วยกันทำให้มีส่วนแบ่งทางการตลาดในระดับที่เกินกว่า 65% ของธุรกิจโรงพยาบาล” แหล่งข่าวเปิดเผย
ล่าสุด ในส่วนของ PYT นั้นมีสินทรัพย์รวม 8,790 ล้านบาท และ BGH มีสินทรัพย์รวม 3.12 หมื่นล้านบาท หลังเข้าไปซื้อหุ้นหรือกิจการในโรงพยาบาลหลายแห่ง เช่น การถือหุ้นในโรงพยาบาลรามคำแหง
แหล่งข่าวเปิดเผยว่า การควบรวมกิจการครั้งนี้ถือว่าเป็นดีลที่ WIN-WIN ของนายวิชัย ทองแตง ซึ่งเป็นผู้ถือหุ้นใหญ่ในโรงพยาบาลพญาไท และผู้ถือหุ้นใหญ่ของโรงพยาบาลกรุงเทพ คือกลุ่มวิทยากร นำโดยนายสาธิตซึ่งเป็นผู้ถือหุ้นใหญ่ 10.15% นายปราเสริฐ ปราสาททองโอสถ ถือหุ้น 9.30% และมีการเจรจาเพื่อควบรวมกิจการมาระยะหนึ่งแล้ว ซึ่งไม่ยุ่งยากนักเพราะปัจจุบัน BGH ถือหุ้นใน PYT ในสัดส่วน 19.43% ดังนั้นการเจรจาจึงเป็นไปได้อย่างดี 
นอกจากนี้ การควบรวมกิจการครั้งนี้จะช่วยแก้ไขปัญหาการนำหุ้น PYT กลับเข้ามาซื้อขายในตลาดหุ้นอีกครั้งในลักษณะการเข้าตลาดหุ้นทางอ้อมผ่านทาง BGH เพราะแม้ที่ผ่านมา PYT จะมีคุณสมบัติครบถ้วนแต่หุ้นยังกลับเข้าซื้อขายไม่ได้เพราะติดปัญหาที่เปาโล ดังนั้นทางผู้ถือหุ้นใหญ่ทาง PYT จึงตัดสินใจใช้วิธีการนี้แก้ปัญหา ซึ่งเมื่อรวมกิจการทั้งสามแห่งแล้วจะสามารถเพิ่มมูลค่าหุ้น แต่ยังไม่สรุปว่าจะใช้บริษัทใดเป็นแกนจดทะเบียนอยู่ในตลาดหุ้นต่อไป 
ที่ผ่านมา โรงพยาบาลพญาไทได้ดำเนินการปรับโครงสร้างธุรกิจและโครงสร้างทุนมาอย่างต่อเนื่อง หลังจากประสบปัญหาเมื่อปี 2540 จนล่าสุดสามารถกลับมามีกำไรตามปกติ บริษัทมีส่วนของผู้ถือหุ้น ตามงบการเงินรวม ณ วันที่ 30 ก.ย. 2553 และวันที่ 30 มิ.ย. 2553 จำนวน 3,273.71 ล้านบาท และ 2,489.66 ล้านบาท ตามลำดับ เพิ่มขึ้นจำนวน 784.05 ล้านบาท เนื่องจากบริษัทมีกำไรสุทธิส่วนที่เป็นของผู้ถือหุ้นบริษัทใหญ่ในไตรมาส 3 จำนวน 265.75 ล้านบาท ส่วนของผู้ถือหุ้นส่วนน้อยเพิ่มขึ้น 561.77 ล้านบาท
ด้านราคาหุ้น BGH วันที่ 14 ธ.ค. พุ่งขึ้นรับข่าวควบรวมกิจการล่วงหน้า โดยปิดตลาดที่ 39.25 บาท เพิ่มขึ้น 1 บาท